
Narva Linnavalitsuse 11.07.2007.a korralduse 

nr 950-k kehtetuks tunnistamine ja nõusoleku 
andmine halduslepingu lõpetamiseks

1. ASJAOLUD JA MENETLUSE KÄIK 
Narva Linnavalitsus võttis 11.07.2007.a. vastu korralduse nr 950-k, millega anti nõusolek sõiduõiguse kontrollimise õiguse ja Ühistranspordiseadusest tulenevate kohtuvälise menetleja õiguste lepinguliseks üleandmiseks eraõiguslikule juriidilisele isikule. 
Narva Linnavalitsuse ja Mittetulundusühingu Liinibusside kontroll sõlmisid 12.07.2007.a.  Ühistranspordiseaduse § 5411 lg 3 alusel halduslepingu nr 199, mille kohaselt delegeeris Narva Linnavalitsus eraõiguslikule juriidilisele isikule sõiduõiguse kontrollimise õiguse Narva piletisüsteemi kuuluvatel ühistranspordiliinidel ning ühistranspordiseaduse §541, §542, §545, §546, §547 ja §5410 sätestatud väärtegude kohtuvälise menetleja õigused.

Riigikohtu üldkogu tunnistas 16.05.2008.a otsusega nr 3-1-1-86-07 ühistranspordiseaduse § 5411 lg 3 ning väärteomenetluse seadustiku § 9 p 3 ja § 10 lg 5 põhiseadusega vastuolus olevaks ja kehtetuks. Riigikohtu üldkogu leidis, et süüteomenetluse ja sellega seonduva riigi karistusvõimu delegeerimine eraõiguslikule juriidilisele isikule on vastuolus põhiseaduse §-des 3, 10, 13 ja 14 sätestatuga nende koostoimes. 
Muutunud õigusliku olukorra tõttu, ei saa MTÜ Liinibusside kontroll täita temale halduslepinguga pandud kohustusi – haldusleping on muutunud õiguspärasuse nõuetele mittevastavaks. Kuna halduslepingu kehtiva õigusega kooskõlla viimine pole võimalik, on otstarbekas lõpetada leping poolte kokkuleppel tagasiulatuvalt.  
2. ÕIGUSLIKUD JÄRELDUSED 
Haldusmenetluse seaduse § 66 lõike 1 ja § 68 lõike 2 kohaselt haldusorgan, kelle pädevuses oleks haldusakti andmine kehtetuks tunnistamise ajal, võib tunnistada õigusvastase haldusakti kehtetuks nii edasiulatuvalt kui ka tagasiulatuvalt, kui seadus ei sätesta teisiti. Haldusmenetluse seaduse § 70 lõige 1 sätestab, et haldusakt tunnistatakse kehtetuks iseseisva haldusaktiga.
Haldusmenetluse seaduse § 100 järgi haldusleping on õiguspärane, kui ta vastab haldusmenetluse seaduse §-des 54-57 või §-des 89-91 ja § 92 lõikes 2 sätestatud nõuetele.
Haldusmenetluse seaduse § 89 lõike 1 kohaselt määrus on õiguspärane, kui see on kooskõlas kehtiva õigusega, vastab vorminõuetele ja kui selle on seaduses ettenähtud korras volitusnormi alusel andnud volitusnormis nimetatud haldusorgan. 

Riigikohtu 15.06.2008.a lahendiga nr 3-1-1-86-07 tunnistati halduslepingu sõlmimise aluseks olev ühitranspordi seaduse § 5411 lg 3 kehtetuks, mistõttu haldusleping on muutunud õiguspärasuse nõuetele mittevastavaks. Haldusmenetluse seaduse § 104 lõige 1 sätestab, et halduslepingu õiguspärasuse nõuetele mittevastav, kuid mitte tühine haldusleping kehtib ja seda tuleb täita. 
Arvestades täitmise võimatust ning poolte tahet lõpetada haldusleping tagasiulatuvalt, kuulub haldusleping lõpetamisele haldusmenetluse seaduse § 102 lõike 1 ja võlaõigusseaduse § 13 lõike 1 alusel poolte kokkuleppel.
3. OTSUS

3.1. Tunnistada Narva Linnavalitsuse 11.07.2007.a korraldus nr 950-k kehtetuks.
3.2. Nõustuda 12.07.2007.a. sõlmitud halduslepingu nr 199 lõpetamisega poolte kokkuleppel.
3.3. Volitada Narva linna linnapead Tarmo Tammiste`t sõlmima Mittetulundusühinguga Liinibusside kontroll halduslepingu nr 119 lõpetamise kokkulepe vastavalt lisale.

3.4. Narva Linnavalitsuse Linnavara- ja Majandusametil teha käesolev korraldus teatavaks Mittetulundusühingule Liinibusside kontroll (registrikood 80197815, asukoht Altserva 26-5 Kohtla-Järve 31026).
4. RAKENDUSSÄTTED 
4.1. Käesolevat korraldust on võimalik vaidlustada 30 päeva jooksul haldusakti teatavaks tegemisest, esitades kaebuse Tartu Halduskohtu Jõhvi kohtumajja halduskohtumenetluse seadustikus sätestatud korras.
4.2. Korraldus jõustub seadusega sätestatud korras.

